Rijeka, 27. siječnja 2020.g.

**NAJAVA DOGAĐANJA I POZIV ZA MEDIJE**

**ISKUSTVA POMORSKOG KAPETANA TOMISLAVA TIJANA**

**U *DNEVNOM BORAVKU* SUSJEDSTVA KOSTRENA**

**U utorak, 28. siječnja 2020.g. u *Dnevnom boravku* Susjedstva Kostrena** (Narodna čitaonica Kostrena, Sveta Lucija 14, Kostrena), **jednom od 27 susjedstava Europske prijestolnice kulture, s početkom u 18.30 sati iz prve ruke moći će se poslušati iskustva pomorskog kapetana Tomislava Tijana, predsjednika Udruge Bratovština sv. Nikole u Kostreni Sv. Barbari.**

Bratovština je udruga koja predstavlja preteču sindikata pomoraca, a u 2019. godini obilježila je 150 godina svog postojanja.

**Što to znači biti pomorac? Što znači biti majka, žena, dijete pomorca, onaj koji ostaje? Čekati strpljivo duge mjesece s nadom i strahom, dok se opet ne vidi voljena osoba?**

Duga tradicija pomoraca i kapetana s područja Kostrene stvorila je potrebu za propitkivanjem, istraživanjem, razumijevanjem navedenih pitanja.

***Dnevni boravak*** mjesto je **susreta i druženja** u svakom od 27 susjedstava Rijeke 2020 – Europske prijestolnice kulture, kojim se potiče **stvaranje ugodne atmosfere u svakom pojedinom susjedstvu, u prostorima u kojima se i domaći i gosti osjećaju kao kod svoje kuće**. *Dnevni boravci* 27 susjedstava smišljeni su kao svojevrsni **nasljednici lokalnih čitaonica, knjižnica i domova kulture, koji su bili centri okupljanja i druženja, razmjene znanja te općenito kulturnog i umjetničkog života zajednice**. Svaki od lokaliteta *Dnevnih boravaka* u svih 27 susjedstava ujedno je i **središnje mjesto informiranja o samom susjedstvu, zajednici i mogućnostima uključivanja u rad, volontiranja i/ili sudjelovanja u aktivnostima programa susjedstava**.

*Programski pravac 27 susjedstava Europske prijestolnice kulture okuplja susjedstva diljem Primorsko-goranske županije i svako od njih povezuje s jednim susjedstvom iz jedne od 27 zemalja članica Europske unije, u suradnjama i razmjenama iskustava, običaja i svakodnevice. Time razvija dobre međuljudske odnose i stvara atmosferu uživanja u različitosti. Povezivanja i neformalne mreže suradnji zalog su budućih aktivnosti u području kulture koje će se nastaviti i nakon 2020. 27 susjedstava spaja ljude otoka, obale, zaleđa, gorja te samoga grada Rijeke. To su: Lovran, Opatija, Matulji, Kastav, Pehlin, Drenova, Škurinje, Turnić i Mlaka, Kampus na Trsatu, Jelenje, Čavle, Praputnjak, Kostrena, Crikvenica, Novi Vinodolski, otok Rab, otok Unije, grad Cres, grad Krk, Malinska, Vrbnik, Gomirje, Mrkopalj, Fužine, Delnice, Brod na Kupi i Gornji Kuti.*

Unaprijed zahvaljujem na objavi najave i dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42